**IZVLEČEK**

Na kliniko smo zaradi krvave, penaste in smrdljive driske sprejeli tri mesece starega psa iz zavetišča. Klinični pregled, hematološke in biokemijske preiskave krvi so bili brez posebnosti. Pri pregledu trebuha z ultrazvokom smo ugotovili velike mezenterialne bezgavke ter tanko črevo polno ehogene vsebine. Z mikroskopskim pregledom nativnih preparatov smo v vzorcu blata opazili številne gibljive organizme podobne trihomonasom, s specifičnim krožnim gibanjem.. Z mikroskopiranjem ter s flotacijo in metodo SAF smo diagnosticirali še jajčeca nematodov *Toxocara canis* in oociste praživali *Isospora* sp. Trihomonasom podobne organizme smo uspešno izolirali in vzgojili v čisti kulturi. Mikroskopski pregled organizmov obarvanih po Giemsi je omogočil določitev števila bičkov in vzpostavitev suma na okužbo s *Pentatrichomonas hominis (P. hominis).* Diagnozo smo dokončno potrdili s polimerazno verižno reakcijo (PCR) in sekvenciranjem, ter z vrstičnim elektronskim mikroskopom. PCR in sekvenciranje sta ugotovila 99% skladnost našega izolata z izolati *P. hominis* iz drugih gostiteljev/študij. Ta podatek kaže na zoonotski potencial *P. hominis* in na možnost peroralnega prenosa med živalmi in ljudmi. Članek predstavlja tudi prvo poročilo o trihomonadni okužbi s *P. hominis* v Sloveniji.